Shkolla e Lartë Teknike e Mitrovicës

Shkolla e Lartë Teknike e Mitrovicës ka qenë një institucion i arsimit të lartë dyvjeçar në Mitrovicë, i themeluar në vitin 1961, me mësim në gjuhën shqipe dhe serbokroate. Ky institicion i rëndësishëm arsimor ka funsksionuar për disa dekada duke dhënë kontribut në zhvillimin arsimor dhe profesional për këtë pjesë të Kosovës. 

 Vështrim 
Shkolla e Lartë Teknike në Mitrovicë u themelua me Vendimin nr. 2271 të Këshillit Ekzekutiv të Kosovës më 10 korrik 1961. Në vitin e parë akademik 1961/62, në Degën e Xehetarisë u regjistruan 42 studentë të rregullt dhe 32 studentë me korrespondencë, ndërsa në vitin e themelimit u punësuan 15 mësimdhënës me marrëdhënie të rregullt pune. 

Në vitin akademik 1963/64 u hap Dega e Teknologjisë, ku u regjistruan 42 studentë të rregullt dhe 15 me korrespondencë. Me zgjerimin e ofertës akademike, në vitin shkollor 1969/70 u themelua Dega e Metalurgjisë, ku u regjistruan 70 studentë të rregullt dhe 60 me korrespondencë. 

Me hapjen e Fakultetit të Xehetarisë dhe Metalurgjisë në Mitrovicë, degët ekzistuese u mbyllën, dhe veprimtaria e shkollës vazhdoi në dy degë të reja: Makineri dhe Elektroteknikë. Në vitin shkollor 1993/94, gjatë transformimit të shkollës, u hapën drejtime të reja brenda këtyre degëve:  
 Makineri: 
Termoenergjetikë
Makineri prodhuese  
 Elektroteknikë: 
Energjetikë
Telekomunikacion me informatikë

Në vitin akademik 1990/91, në këtë institucion u regjistruan 982 studentë të rregullt dhe 601 me korrespondencë. Stafi akademik përbëhej nga 15 mësimdhënës me marrëdhënie të rregullt pune dhe 25 të angazhuar me marrëdhënie plotësuese. Deri më sot, nga Shkolla e Lartë Teknike e Mitrovicës kanë diplomuar gjithsej 1,350 studentë me mësim në gjuhën shqipe.  

Në vitin 2001, Senati i Universitetit të Prishtinës miratoi planet mësimore të bazuara në Deklaratën e Bolonjës për nivelin Bachelor. Në vitin akademik 2004/05, kjo shkollë kishte 664 studentë të regjistruar, ndërsa në procesin mësimor ishin të angazhuar 10 mësimdhënës dhe asistentë me marrëdhënie të rregullt pune, si dhe 26 të angazhuar me punë plotësuese.

 Shih edhe 
 Arsimi në Mitrovicë
 Universiteti i Mitrovicës

 Referime 

Kategoria:Shkolla në Mitrovicë
Kategoria:Arsimi në Mitrovicë